ส่วนที่ 1

ข้อมูลสรุป (Executive Summary)

บริษัท ไทยบริการอุตสาหกรรมและวิศวกรรม จำกัด (มหาชน) มีชื่อภาษาอังกฤษว่า “Thai
Industrial & Engineering Service Public Company Limited” ก่อตั้งเมื่อวันที่ 10
เมษายน 2524 โดยกลุ่มวิศวกรซึ่งมีประสบการณ์ในงานทั้งด้านวิศวกรรมและด้านการบริหาร
นำโดยนายอัศวิน ชินกำธรวงศ์ และ นายสมพล เต็มสุข ด้วยทุนจดทะเบียน 1.0 ล้านบาท
เพื่อดำเนินธุรกิจการให้บริการกับโรงงานอุตสาหกรรมทั้งด้านการก่อสร้างอาคารโรงงาน
และการติดตั้งงานระบบต่างๆ ภายในโรงงาน ตั้งแต่ปี 2546 เป็นต้นมา
บริษัทได้ขยายขอบเขตการดำเนินธุรกิจการรับเหมาก่อสร้างไปยังกลุ่มลูกค้าประเภทอื่นๆ
นอกเหนือจากงานก่อสร้างประเภทโรงงานอุตสาหกรรมอาทิเช่น งานก่อสร้างโรงพยาบาล
งานก่อสร้างศูนย์การค้า งานก่อสร้างอาคารสูงเพื่อพักอาศัย

ในปี 2549 บริษัทได้ขยายขอบเขตการดำเนินงานไปยังกลุ่มลูกค้าประเภทรีสอร์ท และบ้านจัดสรร
เพื่อให้ครอบคลุมกลุ่มลูกค้าที่หลากหลายขึ้น และเพื่อรองรับการเติบโตทางธุรกิจ
บริษัทได้เพิ่มทุนจดทะเบียนและทุนชำระแล้วเป็น 135.0 ล้านบาท
โดยได้มีการเสนอขายหุ้นเพิ่มทุนจำนวน 35 ล้านหุ้น มูลค่าที่ตราไว้หุ้นละ 1.0 บาท
แบ่งเป็นการเสนอขายต่อประชาชน จำนวน 33 ล้านหุ้น และเสนอขายต่อกรรมการ ผู้บริหาร
และพนักงานของบริษัทจำนวน 2 ล้านหุ้น
ทั้งนี้บริษัทได้นำหลักทรัพย์ของบริษัทเข้าทำการซื้อขายในตลาดหลักทรัพย์เอ็ม เอ ไอ (mai)
โดยใช้ชื่อย่อในการซื้อขายว่า “TIES” เมื่อวันที่ 28 กันยายน 2549 โดย ณ สิ้นปี 2549
กลุ่มตระกูลชินกำธรวงศ์และกลุ่มตระกูลเต็มสุข
ซึ่งเป็นผู้ก่อตั้งบริษัทยังคงเป็นผู้ถือหุ้นใหญ่ในสัดส่วนร้อยละ 37.8 และ 36.6 ตามลำดับ

ทั้งนี้ ลักษณะการดำเนินธุรกิจของบริษัทสามารถเเบ่งได้เป็น 2 ประเภทหลัก ดังนี้

  1. งานวิศวกรรมโยธา อันได้แก่ งานโยธา งานโครงสร้างคอนกรีตเสริมเหล็ก
  โครงสร้างเหล็กและงานสถาปัตยกรรม โดยให้บริการตั้งเเต่การวางรากฐาน (Structural)
  จนกระทั่งอาคารเสร็จสมบูรณ์ทั้งโครงการซึ่งรวมถึงงานบริเวณและงานถนนรอบโรงงานและอาคาร

  2. งานบริการติดตั้งระบบวิศวกรรม อันได้แก่
  งานให้บริการติดตั้งระบบวิศวกรรมทั้งภายในอาคารและ-ภายนอกอาคาร
  ครอบคลุมตั้งเเต่งานระบบไฟฟ้า งานระบบสื่อสารโทรคมนาคม งานระบบปรับอากาศ
  งานระบบสุขาภิบาล และงานระบบป้องกันอัคคีภัย เป็นต้น

ปัจจุบันบริษัทดำเนินธุรกิจเป็นผู้รับเหมาโดยตรงจากลูกค้าทั้งหมด
ซึ่งก่อนการเข้าร่วมประมูลในแต่ละโครงการก่อสร้าง
คณะกรรมการบริหารของบริษัทจะประเมินความเหมาะสมโดยพิจารณาจากปัจจัยต่างๆ อาทิเช่น
เจ้าของโครงการ ประเภทและลักษณะงาน ขนาดโครงการ ระยะเวลาก่อสร้าง
ความพร้อมของบุคลากร ปริมาณของงานก่อสร้างที่มีในปัจจุบัน และแหล่งเงินทุน เป็นต้น
โดยโครงการที่ผ่านการประเมินในเบื้องต้นนั้น
เอกสารแบบการก่อสร้างและข้อกำหนดต่างๆของโครงการตามความต้องการของเจ้าของโครงการจะถูกจัดส่งไปยังฝ่ายวิศวกรรมเพื่อดำเนินการประเมินต้นทุนการก่อสร้างเพื่อทำการเสนอราคาต่อไป
ทั้งนี้ ภายหลังจากที่บริษัทได้รับงานประมูลจากลูกค้าเเล้วนั้น
เอกสารทั้งหมดที่เกี่ยวกับการก่อสร้างซึ่งได้รับการประเมินปริมาณงานเบื้องต้นจากฝ่ายวิศวกรรมอันประกอบด้วย
ใบปริมาณงาน (Bill of quantity) แผนกำหนดเวลาทำงาน (Master plan)
คำชี้แจงรายละเอียดจากลูกค้าและเอกสารที่เกี่ยวข้องจะถูกจัดส่งต่อไปให้เเก่ผู้จัดการโครงการ
(Project manager)
เพื่อทำการตรวจสอบรายละเอียดต่างๆอีกครั้งจากสถานที่ก่อสร้างจริงก่อนจะจัดสรรงานตามเเผนงานไปยังหน่วยงานต่างๆในโครงการก่อสร้างเพื่อดำเนินการก่อสร้าง
โดยบริษัทจะดำเนินการก่อสร้างเองในส่วนของงานโยธา งานโครงสร้างคอนกรีตเสริมเหล็ก
โครงสร้างเหล็ก อย่างไรก็ดีสำหรับงานสถาปัตยกรรมและงานติดตั้งระบบวิศวกรรมนั้น
โดยปกติบริษัทจะมอบให้ผู้รับเหมาช่วงเป็นผู้ดำเนินการ
เพื่อลดความยุ่งยากทางด้านบุคลากรและค่าใช้จ่ายดำเนินงานเนื่องจากงานสถาปัตยกรรมและงานติดตั้งระบบวิศวกรรมบางประเภทต้องใช้เทคโนโลยีและบุคลากรที่มีความสามารถเฉพาะด้าน

ทั้งนี้ ในเเต่ละขั้นตอนการก่อสร้างนั้นจะถูกตรวจสอบโดยหน่วยงานควบคุมคุณภาพ (Quality
control, Quality assurance and Quality system)
เพื่อให้การก่อสร้างเป็นไปตามมาตรฐานและงบประมาณที่ลูกค้าและบริษัทกำหนด
และถูกต้องตามขั้นตอนที่กำหนดตามมาตรฐาน ISO 9001 : 2000 (MASCI)
โดยงานก่อสร้างส่วนใหญ่จะมีระยะเวลาในการดำเนินการก่อสร้างไม่เกินหนึ่งปี
และรับรู้รายได้ตามวิธีบัญชีร้อยละของงานที่แล้วเสร็จตามเกณฑ์อัตราส่วนระหว่างต้นทุนงานก่อสร้างที่เกิดขึ้นจริงเทียบกับประมาณการต้นทุนงานก่อสร้างทั้งสิ้นของโครงการ

บริษัทได้ดำเนินงานในอุตสาหกรรมรับเหมาก่อสร้างมานานกว่า 26 ปี
ครอบคลุมโครงการก่อสร้างตั้งแต่โครงการขนาดกลางซึ่งมีมูลค่าประมาณ 50.0 -100.0 ล้านบาท
จนถึงโครงการก่อสร้างที่เป็นโครงการขนาดใหญ่ซึ่งมีมูลค่าสูงกว่า 100.0 ล้านบาท
โดยโครงการขนาดใหญ่ที่บริษัทเคยรับก่อสร้างนั้นมีมูลค่าสูงถึง 785.0 ล้านบาท ทั้งนี้
บริษัทมีผลงานเป็นที่ยอมรับทั้งในด้านคุณภาพของงานที่ดีและได้รับการรับรองมาตรฐาน ISO 9001 :
2000 จากสถาบันรับรองมาตรฐานไอเอสโอ (MASCI) นอกจากนี้
บริษัทยังได้รับการยอมรับในด้านความสามารถในการดำเนินงานก่อสร้างให้แล้วเสร็จภายใต้กรอบระยะเวลาที่กำหนด
ซึ่งสร้างความพึงพอใจให้กับลูกค้าทั้งในและต่างประเทศเป็นอย่างมาก โดยที่ผ่านมา
บริษัทไม่เคยส่งมอบงานก่อสร้างล่าช้าแต่อย่างใด

บริษัทได้ขยายการดำเนินงานและเติบโตอย่างต่อเนื่องตามการขยายตัวของภาวะเศรษฐกิจของประเทศ
โดยดำเนินนโยบายการรับงานก่อสร้างด้วยความระมัดระวังและคำนึงถึงปัจจัยเสี่ยงต่างๆ
อันอาจเกิดขึ้นได้จากการขยายตัวของเศรษฐกิจอย่างรวดเร็ว
บริษัทจึงดำเนินนโยบายในการเลือกรับเฉพาะงานก่อสร้างจากลูกค้าที่ดีมีคุณภาพและรักษาระดับมูลค่าโครงการรวมให้อยู่ในระดับที่เหมาะสม
ทั้งนี้ ในช่วงปี 2540 ประเทศไทยประสบวิกฤตทางเศรษฐกิจอย่างรุนแรง
ธุรกิจอุตสาหกรรมก่อสร้างต้องประสบกับปัญหาการขาดสภาพคล่องทางการเงิน
การขาดแคลนวัสดุก่อสร้างและต้นทุนก่อสร้างที่ปรับสูงขึ้น
หลายบริษัทในอุตสาหกรรมก่อสร้างประสบปัญหาทางการดำเนินงานและการเงินจนต้องปิดกิจการลง
แต่จากนโยบายของบริษัทในการบริหารปริมาณงานก่อสร้างให้อยู่ในระดับที่เหมาะสมได้ส่งผลให้บริษัทสามารถฝ่าฟันปัญหาและอุปสรรคทั้งหลายไปได้
โดยบริษัทสามารถดำเนินการก่อสร้างโครงการที่ได้รับไว้ทั้งหมดตามข้อตกลงในสัญญาทุกประการ
ขณะเดียวกันยังสามารถปฏิบัติตามเงื่อนไขและข้อตกลงในสัญญาต่างๆ
กับพันธมิตรคู่ค้าและธนาคารพาณิชย์ที่เกี่ยวข้องครบทุกประการโดยมิได้ก่อความเสียหายต่อฝ่ายใดทั้งสิ้น

กลุ่มลูกค้าของบริษัทส่วนใหญ่เป็นลูกค้าเอกชนซึ่งเป็นเจ้าของโรงงานอุตสาหกรรมขนาดใหญ่ อาทิเช่น
โรงงานผลิตชิ้นส่วนอุปกรณ์อิเล็คโทรนิคและเครื่องใช้ไฟฟ้า ได้แก่ บริษัท เอบีบี (ประเทศไทย)
จำกัด และบริษัท ไมโครชิพเทคโนโลยี (ประเทศไทย) จำกัด โรงงานผลิตสินค้าอุปโภคบริโภค
อาทิเช่น บริษัท สยามมิชลิน จำกัด บริษัท คอลเกต-ปาล์มโอลีฟ (ประเทศไทย) จำกัด บริษัท
เบียร์ไทย (1991) จำกัด (มหาชน) บริษัทในเครือปูนซีเมนต์ไทย จำกัด (มหาชน) และบริษัท
อุตสาหกรรมเครื่องแก้วไทย จำกัด (มหาชน) เป็นต้น
นอกเหนือจากลูกค้ากลุ่มโรงงานอุตสาหกรรมแล้ว
บริษัทยังได้ขยายการให้บริการรับเหมาก่อสร้างไปยังกลุ่มลูกค้าอื่นๆ เช่น
อาคารคอนโดมิเนียมและศูนย์การค้า ได้แก่ คอนโดมิเนียมของ บริษัท ไพรม แมนชั่น จำกัด
ศูนย์การค้า ได้แก่ คาร์ฟู ของ บริษัท เซ็นคาร์ จำกัด และ พาวิลเลียน เพลส ของ บริษัท สินธรณี
พร็อพเพอร์ตี้ จำกัด อาคารโรงพยาบาล ได้แก่ โรงพยาบาลรามคำแหง ของ บริษัท
โรงพยาบาลรามคำแหง จำกัด (มหาชน) และโรงพยาบาล สิริโรจน์ ของ บริษัท ภูเก็ต
อินเตอร์เนชั่นแนล จำกัด รวมถึงอาคารเรียนของโรงเรียนวัฒนาวิทยาลัย เป็นต้น

นอกเหนือจากการรับงานก่อสร้างลูกค้าภาคเอกชนแล้ว บริษัทเคยรับงานก่อสร้างของลูกค้าภาครัฐ
อย่างไรก็ตาม บริษัทยังมีข้อจำกัดในการเข้าร่วมประมูลงานก่อสร้างจากลูกค้าภาครัฐบางประการ
เนื่องจากในการเข้าร่วมประมูลงานจากลูกค้าภาครัฐต้องคำนึงถึงรายละเอียดและคุณสมบัติตามข้อกำหนดของเเต่ละหน่วยงานที่เป็นผู้จ้าง
อาทิเช่น ทุนจดทะเบียนของบริษัท ประสบการณ์ในการก่อสร้าง
และมูลค่างานก่อสร้างของหน่วยงานภาครัฐที่ผ่านมา เป็นต้น ทั้งนี้
ที่ผ่านมาบริษัทมีงานก่อสร้างของลูกค้าซึ่งเป็นรัฐวิสาหกิจจำนวน 1 โครงการ ได้แก่
โครงการก่อสร้างโรงซ่อมเบาอุปกรณ์กิจกรรมบริการลานจอดและอุปกรณ์ภาคพื้น ณ
ท่าอากาศยานสุวรรณภูมิ ของบริษัท การบินไทย จำกัด (มหาชน) มูลค่าโครงการ 103.5 ล้านบาท
โดยผลงานโครงการก่อสร้างดังกล่าวสามารถนำไปเทียบผลงานเพื่อเข้าร่วมประมูลและรับงานก่อสร้างจากราชการซึ่งมีขนาดมูลค่าโครงการก่อสร้างสูงสุด
2.5
เท่าของโครงการก่อสร้างดังกล่าวได้ตามข้อกำหนดคุณสมบัติการเปรียบเทียบมูลค่างานก่อสร้างของหน่วยงานราชการ

ผลการดำเนินงาน

ผลดำเนินงานปี 2549 บริษัทมีรายได้รวม 1,191.4 ล้านบาท เพิ่มขึ้นร้อยละ 21.0 จากปี 2548
ที่มีรายได้ 984.8 ล้านบาท และมีกำไรสุทธิ 50.3 ล้านบาท เพิ่มขึ้นร้อยละ 11.4 จาก 45.2
ล้านบาท เนื่องจาก การขยายมูลค่าของงานก่อสร้าง การขยายกลุ่มลูกค้า
และปริมาณงานก่อสร้างที่เพิ่มขึ้น

ฐานะการเงินของบริษัท สิ้นสุด ณ 31 ธันวาคม 2549 บริษัทมีทรัพย์สินรวม 787.7 ล้านบาท
เพิ่มขึ้นร้อยละ 19.1 จากปี 2548 ที่มีสินทรัพย์รวม 661.1 ล้านบาท มีหนี้สินรวม 422.3 ล้านบาท
ลดลงจาก 438.7 ล้านบาทในปี 2548 ร้อยละ 3.7 และสัดส่วนผู้ถือหุ้น 365.3 ล้านบาท
เพิ่มขึ้นร้อยละ 64.3 จาก 222.4 ล้านบาท เมื่อปี 2548
เนื่องจากเพิ่มทุนและมีกำไรสุทธิจากการดำเนินงาน